8 maniere om jou werkprestasie te verbeter deur te fokus - Jou Werk | Solidariteit WêreldJou Werk | Solidariteit Wêreld
Tuis › 2016-werk › 8 maniere om jou werkprestasie te verbeter deur te fokus
Elke entrepreneur en die meeste professionele persone wens daar was meer ure in 'n dag om hulle werk gedoen te kry. Deesdae, met al die nuwe tegnologie, insluitend slimfone en sosiale media, is baie oortuig dat multi-taakverrigting die antwoord is. Daar is egter al hoe meer bewys dat om van een taak na die ander te spring met elke nuwe e-pos, teks of foonoproep in der waarheid algehele produktiwiteit verminder.
Volgens 'n nuwe boek, "One Second Ahead", deur die gesaghebbende kenner op die gebied van hoe om jou intellek te bestuur, Rasmus Hougaard, is daar 'n paar basiese reëls wat jou werklik kan help om in alle werk-aktiwiteite te fokus en attent te wees. Om hierdie te oefen, sal meer produktiwiteit, minder stres, meer werksbevrediging en 'n algehele gevoel van welstand verseker.
Die twee top-reëls, wat hy oplettendheid ("mindfulness") noem, sluit 'n enkele fokus vir ten minste 'n paar minute op jou huidige taak in, en beperk dit wat jou aandag aflei baie streng tydens hierdie periode. Moet nooit probeer om twee betekenisvolle kognitiewe take tegelyk te doen nie en op die millisekonde oor te skakel nie, want jou aandag sal gefragmenteer raak en beide sal daaronder ly.
Hougaard lê agt verstandelike strategieë of gewoontes uit wat elke entrepreneur moet kweek, om jou gedagtes helderder en kalmer te hou, en jou algehele produktiwiteit te verhoog. Ek stem saam, gegrond op my eie uitgebreide loopbaan in die sakewêreld en as mentor vir entrepreneurs. Voorbeelde van maatskappye wat alreeds hulle spanne in hierdie verstandelike strategieë oplei, sluit in Google, Starbucks, AOL en nog meer:
Wees verstandelik ten volle teenwoordig en betrokke by die huidige taak. Teenwoordigheid is 'n basiese noodsaaklikheid vir fokus en oplettendheid. Dit beteken om altyd jou volle aandag aan die mense, voorwerpe en idees rondom jou te gee. Oefen deur 'n bewustelike besluit te neem om doelbewus meer teenwoordig te wees by 'n spanlid, by 'n kliënt, by 'n vergadering, of tuis.
Lewer rasionele response eerder as impulsiewe reaksies. Dit vereis geduld, of die vermoë om 'n bietjie ongerief te verduur en kalm te bly in die aangesig van uitdagende situasies. Geduld het meer te doen met groter doelwitte, eerder as tydelike kitsoplossings. Oefen deur stil te word en 'n paar keer diep asem te haal, voordat jy reageer.
Kies om altyd eerlik te wees en konstruktiewe terugvoer te gee. Toon goedhartigheid. Doen aan ander wat jy aan jouself gedoen wil hê. Oefen deur goedhartigheid in elke interaksie met mense te inkorporeer, deur aandag, respek, begrip en aanvaarding te toon. Jy sal almal se produktiwiteit verbeter, en jouself ook gelukkiger maak.
Benader elke situasie met die verstand van 'n beginner. Sonder 'n beginner se verstand, kan wat jy in die verlede gesien en gedoen het, genaamd gewoontelike persepsie, problematies wees. Dit beteken jy mag nie vandag se realiteit werklik sien nie. Oefen deur openlik enige gewoontelike persepsies te verwerp, en jouself uit te daag om meer nuuskierig in jou dag-tot-dag aktiwiteite te wees.
Weerhou jou daarvan om aanhoudend te stoei met probleme wat jy nie kan oplos nie. Aanvaarding is die besef dat nie elke probleem opgelos kan word nie, en dat frustrasie of woede nie kwessie sal oplos nie. Dit sal jou net minder effektief en minder gelukkig maak. Oefen deur te besluit om aan te beweeg, sonder om 'n innerlike stryd te voer, nadat jy alle redelike pogings aangewend het.
Balanseer jou fokus tussen onmiddellike gratifikasie en ongemaklike werk. Identifiseer bewustelik die take wat vir jou maklik is, soos e-pos en tekste, versus moeiliker take, wat miskien klagtes van kliënte of die konfrontasie van kollegas mag insluit. Oefening om bewus te wees van balans sal daartoe lei dat jou vlak van gou afgelei te word en langtermyn-vermyding verander.
Soek deur jou dag proaktief na oomblik van vreugde. Die meeste van ons is "altyd besig", altyd gekonnekteer, en hardloop die hele dag. Die sleutel tot die kultivering van vreugde is om ten minste 'n paar aktiwiteite te antisipeer wat jy daagliks geniet. Baie mense vind vreugde daarin om net vir 'n paar minute stil te sit en te reflekteer. Ander vind 'n geleentheid om te glimlag of elke dag te lag.
Laat bewustelik swaar gedagtes en afleidings gaan. Om te laat gaan, is 'n eenvoudige maar kragtige geestelike strategie om jou verstand skoon te maak en op die taak voor hande te herfokus. Laat gaan 'n probleem wat in jou kop vassteek, of gereelde afleidings, soos 'n nuwe e-pos of teksboodskap. Oefen deur periodiek te ontspan en asem te haal om jou gedagtes te herfokus.Bron: Forbes